Propunere de REGULAMENT DE PUNERE ÎN APLICARE AL CONSILIULUI de modificare a Regulamentului de punere în aplicare (UE) nr. 857/2010 de instituire a unei taxe compensatorii definitive și de colectare definitivă a taxei provizorii instituite la importurile de anumite tipuri de polietilentereftalat originare, între altele, din Pakistan /* COM/2013/0604 final - 2013/0293 (NLE) */





EXPUNERE DE MOTIVE 1. CONTEXTUL PROPUNERII • Motivele și obiectivele propunerii Prezenta propunere se referă la aplicarea Regulamentului (CE) nr. 597/2009 al Consiliului din 11 iunie 2009 privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene („regulamentul de bază”) în cadrul redeschiderii parțiale a procedurii antisubvenție privind importurile de anumite tipuri de polietilentereftalat originar, între altele, din Pakistan. • Contextul general Prezenta propunere este realizată în contextul punerii în aplicare a unei hotărâri a Tribunalului referitoare la implementarea Regulamentului (CE) nr. 597/2009 din 11 iunie 2009 privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene[1] („regulamentul de bază”) și este rezultatul unei anchete care s-a desfășurat în conformitate cu cerințele de fond și de procedură stabilite în regulamentul de bază. • Dispoziții în vigoare în domeniul propunerii Regulamentul de punere în aplicare (UE) nr. 857/2010 al Comisiei din 27 septembrie 2010[2]. • Coerența cu alte politici și obiective ale Uniunii Nu se aplică. 2. REZULTATELE CONSULTĂRILOR CU PĂRȚILE INTERESATE ȘI EVALUAREA IMPACTULUI • Consultarea părților interesate Părțile interesate vizate de procedură au avut posibilitatea de a-și apăra interesele în timpul anchetei, în conformitate cu dispozițiile regulamentului de bază. • Obținerea și utilizarea expertizei Nu a fost necesar să se recurgă la expertiză externă. • Evaluarea impactului Prezenta propunere este rezultatul punerii în aplicare a regulamentului de bază. Regulamentul de bază nu prevede o evaluare generală a impactului, dar conține o listă exhaustivă de condiții care trebuie evaluate. 3. ELEMENTELE JURIDICE ALE PROPUNERII • Rezumatul acțiunii propuse La 17 mai 2013, Comisia a anunțat printr-un aviz („aviz de redeschidere parțială”) publicat în Jurnalul Oficial al Uniunii Europene[3] redeschiderea parțială a anchetei antisubvenție privind importurile de anumite tipuri de polietilentereftalat originar, între altele, din Pakistan. Această redeschidere a fost determinată de anularea parțială de către Tribunal a articolului 1 din Regulamentul de punere în aplicare nr. 857/2010, în măsura în care acesta se referă la producătorul-exportator pakistanez Novatex Ltd („Novatex” sau „societatea în cauză”). În conformitate cu articolul 266 din Tratatul privind funcționarea Uniunii Europene, instituțiile Uniunii Europene sunt obligate să respecte hotărârea Tribunalului. În consecință, Comisia Europeană a declanșat redeschiderea parțială a anchetei antisubvenție în ceea ce privește societatea Novatex. Propunerea Comisiei, anexată, de adoptare a unui Regulament al Consiliului de instituire a unei taxe compensatorii definitive modificate pentru Novatex a fost elaborată după ce părților interesate li s-a acordat suficient timp pentru a-și comunica observațiile cu privire la documentul revizuit conținând constatările finale, din 25 iunie 2013. Se propune adoptarea de către Consiliu a propunerii de regulament anexate, care ar trebui publicată în cel mai scurt timp în Jurnalul Oficial al Uniunii Europene. • Temeiul juridic Regulamentul (CE) nr. 597/2009 privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene. • Principiul subsidiarității Propunerea intră în sfera competenței exclusive a Uniunii. În consecință, principiul subsidiarității nu se aplică. • Principiul proporționalității Propunerea respectă principiul proporționalității deoarece tipul acțiunii este descris în regulamentul de bază menționat anterior și nu permite luarea unei decizii la nivel național. Nu sunt necesare indicații privind modul în care sarcina financiară și administrativă care revine Uniunii, guvernelor naționale, autorităților regionale și locale, operatorilor economici și cetățenilor este limitată la minimum și proporțională cu obiectivul propunerii. • Alegerea instrumentelor Instrumente propuse: Regulament al Consiliului. Alte instrumente nu ar fi adecvate întrucât regulamentul de bază nu prevede opțiuni alternative. 4. Implicațiile bugetare Propunerea nu are implicații asupra bugetului Uniunii. 2013/0293 (NLE) Propunere de REGULAMENT DE PUNERE ÎN APLICARE AL CONSILIULUI de modificare a Regulamentului de punere în aplicare (UE) nr. 857/2010 de instituire a unei taxe compensatorii definitive și de colectare definitivă a taxei provizorii instituite la importurile de anumite tipuri de polietilentereftalat originare, între altele, din Pakistan CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Regulamentul (CE) nr. 597/2009 al Consiliului din 11 iunie 2009 privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene[4] („regulamentul de bază”), în special articolul 15 alineatul (1), având în vedere propunerea prezentată de Comisia Europeană („Comisia”) după consultarea comitetului consultativ, întrucât: A. PROCEDURA (1) Prin Regulamentul de punere în aplicare (UE) nr. 857/2010 al Consiliului[5] („regulamentul în litigiu”), Consiliul a impus taxe antisubvenție definitive cuprinse între 44,02 EUR pe tonă și 139,70 EUR pe tonă asupra importurilor de anumite tipuri de polietilentereftalat având un indice de viscozitate de 78 ml/g sau mai mare, conform standardului ISO 1628-5, originar din Iran, Pakistan și Emiratele Arabe Unite. (2) La 6 decembrie 2010, producătorul-exportator cooperant din Pakistan, și anume Novatex Ltd („Novatex” sau „societatea în cauză”), a depus la Tribunal o cerere prin care urmărea să obțină anularea regulamentului în litigiu în măsura în care acesta se aplica solicitantului[6]. (3) La 11 octombrie 2012, Tribunalul a constatat, în hotărârea sa în cauza T-556/10 („hotărârea Tribunalului”), că neluarea în considerare de către Comisie și Consiliu a cifrei care rezultă din revizuirea rândului 74 din declarația de impunere pentru 2008 și eroarea rezultată în urma acestui fapt afectează legalitatea articolului 1 din regulamentul în litigiu în măsura în care taxa compensatorie definitivă stabilită de Consiliu depășea taxa aplicabilă în absența erorii respective. Prin urmare, Tribunalul a anulat articolul 1 din regulamentul în litigiu în măsura în care acesta se refera la Novatex și în măsura în care taxa compensatorie definitivă o depășea pe cea aplicabilă în absența erorii. (4) În cauza T-2/95[7] („cauza IPS”), Tribunalul a recunoscut că, în cazul în care o procedură cuprinde mai multe etape administrative, anularea uneia dintre aceste etape nu atrage după sine anularea întregii proceduri. Această procedură antisubvenție este un exemplu de astfel de procedură cu mai multe etape. Prin urmare, anularea unei părți a regulamentului antisubvenție în litigiu nu atrage după sine anularea întregii proceduri anterioare adoptării regulamentului în cauză. Mai mult, în conformitate cu articolul 266 din Tratatul privind funcționarea Uniunii Europene („TFUE”), instituțiile Uniunii sunt obligate să respecte hotărârea Tribunalului din 11 octombrie 2012. Acest lucru implică, de asemenea, posibilitatea de a remedia aspectele regulamentului în litigiu care au dus la anularea sa parțială, lăsând în același timp nemodificate părțile necontestate care nu sunt afectate de hotărârea Tribunalului[8]. Trebuie remarcat faptul că toate celelalte constatări menționate în regulamentul în litigiu rămân valabile. (5) În urma hotărârii Tribunalului din 11 octombrie 2012, Comisia a redeschis parțial, la 17 mai 2013, ancheta antisubvenție privind importurile de anumite tipuri de polietilentereftalat originar, între altele, din Pakistan[9]. Obiectul redeschiderii a fost limitat la punerea în aplicare a hotărârii Tribunalului în privința societății Novatex. (6) Comisia a informat în mod oficial producătorii-exportatori, importatorii și utilizatorii despre care se știa că sunt vizați, reprezentanții țării exportatoare și industria din Uniune cu privire la redeschiderea parțială a anchetei. Părțile interesate au avut posibilitatea de a-și face cunoscute punctele de vedere în scris și de a solicita să fie audiate în termenul stabilit în aviz. Niciuna dintre părțile interesate nu a solicitat să fie audiată. (7) Toate părțile interesate au fost informate cu privire la faptele și considerentele esențiale pe baza cărora se intenționa recomandarea instituirii unei taxe compensatorii definitive modificate asupra societății Novatex. Acestora le-a fost acordat un termen pentru a le permite să își prezinte observațiile referitoare la informațiile comunicate. B. PUNEREA ÎN APLICARE A HOTĂRÂRII TRIBUNALULUI 1. Observație preliminară (8) Se reamintește că motivul anulării parțiale a regulamentului în litigiu a fost că ar fi trebuit să se țină cont, de către Comisie și Consiliu, de faptul că rândul 74 din declarația de impunere pentru 2008 a societății în cauză a fost revizuit. 2. Observațiile părților interesate (9) În termenul limită pentru prezentarea observațiilor, societatea în cauză, Novatex, a observat că, în urma hotărârii din 11 octombrie 2012, taxa compensatorie definitivă pentru importurile în Uniunea Europeană de anumite tipuri de polietilentereftalat originar din Pakistan ar trebui să fie redusă cu 1,02 %. Novatex a afirmat, de asemenea, că taxa compensatorie aplicabilă Novatex ar trebui stabilită la 4,1 % sau 35,39 EUR per tonă de la 1 iunie 2010 (presupusa dată a intrării în vigoare a taxei provizorii). (10) Nu s-a primit nicio altă observație, de niciun fel, cu privire la redeschiderea parțială. 3. Analiza observațiilor (11) După analizarea observațiilor de mai sus, se confirmă faptul că anularea Regulamentului de punere în aplicare (UE) nr. 857/2010 în ceea ce privește Novatex, în măsura în care taxa compensatorie definitivă depășea taxa care ar fi fost aplicabilă în absența erorii identificate de Tribunal, nu ar trebui să implice anularea întregii proceduri înaintea adoptării regulamentului. (12) Recalcularea nivelului taxei compensatorii pentru Novatex ținând seama de modificarea rândului 74 din declarația de impunere a societății are într-adevăr ca rezultat o sumă corectată de 35,39 EUR pe tonă. (13) Nivelul revizuit al taxei ar trebui într-adevăr să fie aplicat retroactiv, și anume de la data intrării în vigoare a Regulamentului de punere în aplicare (UE) nr. 857/2010. În temeiul articolului 2 din regulamentul menționat, acesta se va aplica, de asemenea, de la intrarea în vigoare a Regulamentului (UE) nr. 473/2010 al Comisiei de instituire a unei taxe compensatorii provizorii. Regulamentul respectiv al Comisiei a intrat în vigoare în ziua următoare datei publicării în Jurnalul Oficial al Uniunii Europene, și anume la 2 iunie 2010 (și nu la 1 iunie 2010, cum a indicat Novatex). 4. Concluzie (14) Ținând cont de observațiile prezentate și de analiza acestora, se concluzionează, prin urmare, că punerea în aplicare a hotărârii Tribunalului ar trebui să ia forma unei revizuiri a nivelului taxei compensatorii aplicabile Novatex, care ar trebui să fie redus de la 44,02 EUR/tonă la 35,39 EUR/tonă. Întrucât Novatex era unicul producător-exportator al produsului în cauză din Pakistan în cursul perioadei de anchetă, acest nivel revizuit al taxei se aplică tuturor importurilor din Pakistan. Nivelul revizuit al taxei ar trebui să fie aplicat retroactiv, și anume de la data intrării în vigoare a Regulamentului de punere în aplicare (UE) nr. 857/2010. În temeiul articolului 2 din regulamentul menționat, acesta ar trebui să se aplice, de asemenea, de la intrarea în vigoare a Regulamentului (UE) nr. 473/2010 al Comisiei de instituire a unei taxe compensatorii provizorii. (15) Autoritățile vamale ar trebui să fie instruite să procedeze la rambursarea cuantumului taxelor plătite care depășește cuantumul de 35,39 EUR/tonă pentru importurile în cauză, în conformitate cu legislația vamală aplicabilă. C. PREZENTAREA INFORMAȚIILOR (16) Părțile interesate au fost informate cu privire la faptele și considerentele esențiale pe baza cărora se intenționa punerea în aplicare a hotărârii Tribunalului. Tuturor părților interesate li s-a oferit ocazia de a prezenta observații, folosind termenul de 10 zile prevăzut la articolul 30 alineatul (5) din regulamentul de bază. (17) Nu s-a primit nicio observație substanțială. D. MODIFICAREA MĂSURILOR (18) Având în vedere rezultatele redeschiderii parțiale, se consideră adecvat să se modifice taxa compensatorie aplicabilă importurilor produsului în cauză originar din Pakistan la 35,39 EUR/tonă. (19) Această procedură nu afectează data la care vor expira măsurile instituite prin regulamentul în litigiu, și anume 30 septembrie 2015, ADOPTĂ PREZENTUL REGULAMENT: Articolul 1 1. Tabelul de la articolul 1 alineatul (2) din Regulamentul de punere în aplicare (CE) nr. 857/2010 al Consiliului se modifică după cum urmează: Țară || Nivelul taxei compensatorii definitive (EUR/tonă) Iran: toate societățile || 139,70 Pakistan: toate societățile || 35,39 Emiratele Arabe Unite: toate societățile || 42,34 2. Nivelul revizuit al taxei de 35,39 EUR/tonă pentru Pakistan se aplică de la 30 septembrie 2010. 3. Sumele reprezentând taxe plătite sau contabilizate în conformitate cu articolul 1 din Regulamentul de punere în aplicare (UE) nr. 857/2010, în versiunea sa inițială, și sumele reprezentând taxe provizorii colectate definitiv în conformitate cu articolul 2 din același regulament, în versiunea sa inițială, care le depășesc pe cele stabilite în temeiul articolului 1 din prezentul regulament, se rambursează sau se remit. Rambursarea sau remiterea trebuie solicitată de la autoritățile vamale naționale în conformitate cu legislația vamală aplicabilă. În absența unor prevederi contrare, se aplică dispozițiile în vigoare referitoare la taxele vamale. Articolul 2 Prezentul regulament intră în vigoare în ziua următoare datei publicării în Jurnalul Oficial al Uniunii Europene. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu Președintele [1] JO L 188, 18.7.2009, p. 10. [2] JO L 254, 29.9.2010, p. 10. [3] JO C 138, 17.5.2013, p. 32-34. [4] JO L 188, 18.7.2009, p. 104-105. [5] JO L 254, 29.9.2010, p. 10. [6] Cauza T-556/10 Novatex Ltd/Consiliul Uniunii Europene. [7] Cauza T-2/95, Industrie des poudres sphériques (IPS)/Consiliu [1998] Rec. p. II-3939. [8] Cauza T-2/95, Industrie des poudres sphériques (IPS)/Consiliu [1998] Rec. p. II-3939. [9] JO C 138, 17.5.2013, p. 32-34.